ཆོས་པ་གཟེ་སྟོན་སྤུ་རྒྱལ་མཚན་ནི་ས་གནས་ལ་སྟོད་དུ་སྡོད་པའི་བན་དེའི་རི་ཁྲོད་པ་ཞིག་ཡིན་ཚོད།ཁོང་ནི་ཡོངས་གྲགས་བན་དེའི་བླ་མ་འདི་ཡིན་ཟེར་བར་ངོས་འཛིན་ཡོད་དཀའ།སྐབས་འདིའི་གཟེ་ཞེས་ནི་རུས་ལ་གོ་བར་མཐོང་།ཨ་ཙ་ར་མི་གསུམ་གྱིས་བསམ་ཡས་ནས་བོན་དཔེ་བརྐུས་རྗེས་གཟེ་བན་ཤེས་རབ་རྒྱལ་མཚན་ཞེས་པའི་ཁྱིམ་དུ་དཔེ་ཆ་རྣམས་བསྔོགས་བཤེར་བྱེད་སྐོར་འཁོད་ཡོད།སྐབས་དེའི་གཟེ་བན་དང་འདིར་གསལ་བའི་གཟེ་སྟོན་བཅས་ནི་རིགས་རུས་ཀྱི་ཐོག་ནས་མི་རབས་སྔ་ཕྱིའི་འབྲེལ་ཡོད་ངེས་ཡིན།གང་ལྟར་གཟེ་ཞེས་པ་དེ་རུས་ལ་གོ་བར་སྙམ།ཁོང་ཉིད་ཀྱིས་རྙེད་པའི་བོན་དཔེ་དག་དབེན་ས་ཁའི་བྲུ་རྗེ་བཙུན་ལ་སྤྱན་འབུལ་ཞུས་སྐོར་གསལ་བས་བྲུ་རྗེ་དང་དུས་མཉམ་ཙམ་ཡིན་ཚོད་རེད།བྲུ་རྗེ་བཙུན་གཡུང་དྲུང་བླ་མ་ནི་ཕྱི་ལོ་༡༠༤༠ལོར་འཁྲུངས་སྐོར་ཀུན་མཁྱེན་ཉི་མ་བསྟན་འཛིན་གྱིས་བཞེད་ཡོད།དེ་ཕྱིར་གཟེ་སྟོན་ནི་དུས་རབས་བཅུ་གཅིག་པའི་མི་སྣ་ཞིག་ལ་ངོས་འཛིན་ཐུབ་སྙམ།